Lars Christian Nørbach, der er museumsdirektør på Nordjyllands Historiske Museum, som skal drive det nye museum ved Regan Vest, kan snart forvente at modtage et opkald fra en folketingspolitiker. Politikeren Preben Bang Henriksen har nemlig i sinde at gribe knoglen. Baggrunden for opkaldet er koldkrigsmuseet Regan Vests billetpriser, som har modtaget protester fra flere folk. En enkelt indgangsbillet for børn såvel som voksne koster 270 kroner, og det er alt for dyrt, lyder kritikken. Selv er Preben Bang Henriksen noget overrasket over prislejet, som han frygter vil hindre mange i at besøge Regan Vest, som er beliggende i Rold Skov. - Det lyder voldsomt. Jeg er ked af, hvis det fraholder folk fra at få genfortalt historierne om skræk og rædsel i en mærkværdig tid, som jo hører med til Danmarks historie, siger han. Har fået millioner af staten Staten har støttet det nye museum med 20 millioner kroner, og derudover har Aalborg Kommune bidraget med fire millioner kroner, mens Rebild Kommune har spyttet fem millioner kroner i puljen. Derfor håber Preben Bang Henriksen, at museet kommer hele Familien Danmark til gode. Så nu vil han have svar på, hvorfor billetprisen er så høj. - Jeg vil da tage en snak med Lars Christian Nørbach for at høre, hvad der er op og ned i det hele, siger politikeren. Lars Christian Nørbach har tidligere fortalt TV2 Nord, at en af årsagerne til prisniveauet skyldes, at gæsterne ikke kan gå rundt på egen hånd i de 5500 kvadratmeter, som anlægget breder sig over. I stedet får de en guidet tur, hvor i alt 10 personer kan deltage. TV2 Nord har forsøgt at indhente en kommentar fra den fungerende kulturminister Ane Halsboe-Jørgensen (S), men hun har ikke ønsket at stille op. Koldkrigsmuseet kan besøges fra 13. februar 2023.

Referat:
Preben Bang Henriksen (V) frygter, at Regan Vests høje billetpriser betyder, at mange ikke har råd til at besøge koldkrigsmuseet.